b'\n_START_ARTICLE_\nNauvon taistelu\n_START_SECTION_\nTaustaa\n_START_PARAGRAPH_\nSaksalaisten miehitetty\xc3\xa4 Ahvenanmaan maaliskuun alussa, p\xc3\xa4\xc3\xa4ttiv\xc3\xa4t he yritt\xc3\xa4\xc3\xa4 punaisten hallussa olleen Turun valtaamista etenem\xc3\xa4ll\xc3\xa4 mantereelle Houtskarin, Korppoon, Nauvon ja Paraisten kautta. Tarkoituksena oli varmistaa Hankoon teht\xc3\xa4v\xc3\xa4n It\xc3\xa4meren-divisioonan maihinnousun oikea sivusta. Varsinais-Suomen suojeluskuntalaista koottu Saariston vapaajoukko otti Houtskarin haltuunsa 25. maaliskuuta ja valtasi Korppoon kolme vuorokautta my\xc3\xb6hemmin k\xc3\xa4ydyss\xc3\xa4 taistelussa. It\xc3\xa4meren-divisioonan noustua maihin Hangossa 3. huhtikuuta, hy\xc3\xb6kk\xc3\xa4siv\xc3\xa4t saksalaiset valkoisten tukemana Nauvoon seuraavana p\xc3\xa4iv\xc3\xa4n\xc3\xa4. Samassa yhteydess\xc3\xa4 yritettiin vallata my\xc3\xb6s Korppoon etel\xc3\xa4puolella sijaitseva Lomin saari, jossa oli noin 300 ven\xc3\xa4l\xc3\xa4isen sotilaan varuskunta._NEWLINE_Iso-Nauvon taisteluun osallistuivat 14. Mecklenburgin j\xc3\xa4\xc3\xa4k\xc3\xa4ripataljoonan 1. komppania luutnantti R. Hessin komennossa sek\xc3\xa4 Saariston vapaajoukon 2. komppania. Hy\xc3\xb6kk\xc3\xa4ys tehtiin kolmena erillisen\xc3\xa4 osastona, lis\xc3\xa4ksi yksi osasto j\xc3\xa4i reserviksi Vandrockin saareen Nauvon pohjoispuolelle. Lomiin puolestaan hy\xc3\xb6kk\xc3\xa4si osasto saksalaisia sek\xc3\xa4 Saariston vapaajoukon 1. komppania._NEWLINE_Punaiset puolustivat saaria ven\xc3\xa4l\xc3\xa4isen tykkivene Bobrin tukemana. Lomiin oli sijoitettu Turun punakaartin osasto, mutta Iso-Nauvoa piti hallussaan my\xc3\xb6s saaristopit\xc3\xa4jien punakaartilaisia.\n_START_SECTION_\nHy\xc3\xb6kk\xc3\xa4ys Lomin saareen\n_START_PARAGRAPH_\nHy\xc3\xb6kk\xc3\xa4ys Lomin saareen k\xc3\xa4ynnistyi aamuvarhaisella, mutta tihe\xc3\xa4n sumun vuoksi sit\xc3\xa4 tukenut tykist\xc3\xb6tuli ei osunut kohteeseensa ja saareen maihinnousset joukot p\xc3\xa4\xc3\xa4tiv\xc3\xa4t vet\xc3\xa4yty\xc3\xa4 nopeasti. Lyhyeksi j\xc3\xa4\xc3\xa4neen yhteenoton aikana sai surmansa yksi saksalainen ja yksi suojeluskuntalainen sek\xc3\xa4 ainakin kaksi punaista.\n_START_SECTION_\nTaistelut Iso-Nauvossa\n_START_PARAGRAPH_\nHy\xc3\xb6kk\xc3\xa4ys Iso-Nauvoon tapahtui saarta Korppoosta erottavan Storstr\xc3\xb6mmenin salmen kautta, miss\xc3\xa4 joukot ylittiv\xc3\xa4t j\xc3\xa4\xc3\xa4st\xc3\xa4 avoimena olleen laivav\xc3\xa4yl\xc3\xa4n saksalaisten pioneerien rakentamaa siltaa pitkin. Hy\xc3\xb6kk\xc3\xa4yksen oikea osasto joutui v\xc3\xa4litt\xc3\xb6m\xc3\xa4sti maihinnousun j\xc3\xa4lkeen vihollisen tulitukseen ja vet\xc3\xa4ytyi Torasinlahden kautta Vandrockiin, kunnes saksalaisten tykist\xc3\xb6tuli pakotti punaiset per\xc3\xa4\xc3\xa4ntym\xc3\xa4\xc3\xa4n. Vasen osasto sen sijaan onnistui yll\xc3\xa4tt\xc3\xa4m\xc3\xa4\xc3\xa4n punaiset Mielisin kyl\xc3\xa4ss\xc3\xa4, joka vallattiin talo kerrallaan. Keskell\xc3\xa4 hy\xc3\xb6k\xc3\xa4nnyt osasto eteni saaren sis\xc3\xa4osiin ja p\xc3\xa4\xc3\xa4si asemiin korkealle Husbergenin kalliolle. Punaisten k\xc3\xa4ydess\xc3\xa4 vastaiskuun Torasin suunnalla, p\xc3\xa4\xc3\xa4tti saksalaisosastoa johtanut kapteeni Schweinfuhr keskeytt\xc3\xa4\xc3\xa4 hy\xc3\xb6kk\xc3\xa4yksen. Saksalaiset j\xc3\xa4ttiv\xc3\xa4t my\xc3\xb6s Mielisin kyl\xc3\xa4n, jonne Saariston vapaajoukon miehet j\xc3\xa4iv\xc3\xa4t viel\xc3\xa4 asemiin. J\xc3\xa4\xc3\xa4t\xc3\xa4 pitkin per\xc3\xa4\xc3\xa4ntyess\xc3\xa4\xc3\xa4n joutuivat saksalaiset viel\xc3\xa4 kahden sumusta ilmestyneen ven\xc3\xa4l\xc3\xa4isen sota-aluksen tulitukseen. _NEWLINE_Saksalaiset olivat kuitenkin l\xc3\xa4hett\xc3\xa4neet hy\xc3\xb6kk\xc3\xa4yksen tueksi ristelij\xc3\xa4t Kolbergin ja Westfalenin, joiden l\xc3\xa4hestyess\xc3\xa4 Iso-Nauvoa p\xc3\xa4\xc3\xa4ttiv\xc3\xa4t punaiset j\xc3\xa4tt\xc3\xa4\xc3\xa4 saaren. Illan aikana he nousivat j\xc3\xa4\xc3\xa4nmurtaja Murtajaan, hinaaja Snegiin, h\xc3\xb6yrylaiva Sadkoon (ent. S/S Dragfj\xc3\xa4rd) ja tykkivene Bobriin, jotka ven\xc3\xa4l\xc3\xa4iset olivat l\xc3\xa4hett\xc3\xa4neet Turusta evakuoimaan Ut\xc3\xb6n linnaketta. Kaksi alusta p\xc3\xa4\xc3\xa4si takaisin Turkuun, mutta saksalaiset kaappasivat Murtajan ja Snegin Pensarstr\xc3\xb6mmenin salmessa 5. huhtikuuta. Kaapatut alukset kuljetettiin Hankoon ja miehist\xc3\xb6t vangittiin, mutta aluksilla olleet punakaartilaiset onnistuivat pakenemaan j\xc3\xa4it\xc3\xa4 pitkin maihin. Valkoiset teloittivat my\xc3\xb6hemmin Murtajan ven\xc3\xa4l\xc3\xa4isen kapteenin sek\xc3\xa4 viisi suomalaista miehist\xc3\xb6n j\xc3\xa4sent\xc3\xa4._NEWLINE_Taistelua seuranneena y\xc3\xb6n\xc3\xa4 my\xc3\xb6s suojeluskuntalaiset vet\xc3\xa4ytyiv\xc3\xa4t Iso-Nauvosta. T\xc3\xa4m\xc3\xa4n j\xc3\xa4lkeen Saariston vapaajoukon 250 miehen osasto miehitti Nauvon 8. huhtikuuta ja jatkoi etenemist\xc3\xa4\xc3\xa4n vapaasti kohti Turkua, jonka he ottivat haltuunsa 13. huhtikuuta. Punaisten olivat j\xc3\xa4tt\xc3\xa4neet kaupungin p\xc3\xa4iv\xc3\xa4\xc3\xa4 aikaisemmin. Saksalaiset puolestaan eiv\xc3\xa4t en\xc3\xa4\xc3\xa4 osallistuneet sotatoimiin Turun saaristossa, vaan Mecklenburgin j\xc3\xa4\xc3\xa4k\xc3\xa4ripataljoona laivattiin pian Nauvon taistelun j\xc3\xa4lkeen Tammisaareen.\n_START_SECTION_\nTappiot\n_START_PARAGRAPH_\nSaksalaisten tappiot Lomin ja Nauvon taisteluissa olivat yhteens\xc3\xa4 seitsem\xc3\xa4n kaatunutta ja 13 haavoittunutta. Valkoisilta kaatui yksi ja lis\xc3\xa4ksi nelj\xc3\xa4 haavoittui. Punaisten tappiot olivat Suomen sotasurmat -tietokannan mukaan ainakin 26 kaatunutta.'